Summary: O venres 27 están convocadas manifestacións en todas as cidades galegas. Porén, nos días previos tamén se están organizando actividades de todo tipo, dende charlas a obradoiros e debates, a cargo de distintos movementos sociais. Velaquí a axenda de actos.

Entre o 20 e o 27 de setembro o planeta está a vivir unha mobilización global contra a emerxencia climática, que tivo xa unha xornada de grandes mobilizacións, o pasado venres, que terá a súa continuación o vindeiro venres 27. Nesa data están convocadas manifestacións nas sete cidades galegas, ademais de concentracións en varias vilas, impulsadas polo Movemento Galego polo Clima, que agrupa a máis de medio cento de entidades.Porén, nos días previos tamén se están organizando actividades de todo tipo, dende charlas a obradoiros e debates, a cargo de distintos movementos sociais. Ademais, a comunidade educativa está a xogar un papel protagonista. Xa a pasada semana en varios centros de ensino o estudantado acudiu con mascaras de protección, en sinal de protesta ante as consecuencias do Cambio Climático.O Movemento Galego polo Clima está conformado por Fridays For Future, Extinction Rebellion, Greenpeace, Ecoloxistas en Acción, Adega, Verdegaia, Avante LGBT, MMM, CEMMA ou o Sindicato Labrego Galego, ademais de entidades locais coma a APDR, o Colectivo ecoloxista do Salnés, a Plataforma veciñal mina Touro- O Pino Non, a Asociación Petón do Lobo, entre outras. A pasada semana presentaron un manifesto que se pecha cunha serie de dez esixencias a Concellos, Xunta e Goberno central. VigoLuns 23. 19 horas. Presentación das actividades (Praza do Paseo de Alfonso). Fridays for Future, Movemento Galego polo Clima, Vigo sen Bombeiros e Vigo Histórico abrirán a semana cun acto de presentación que finalizará cunha Aperta Colectiva que unirá cunha cadea humana o Paseo Alfonso até a Porta do Sol.Martes 24. 19 horas (Aula D. Rúa Elduayen nº 36). Palestras: "Alternativas ao capitalismo desde o rural", a cargo de Celtia Traviesas. "Túnel no Casco Vello: peonalización mantendo a cultura do coche e dos ruídos", a cargo de Vigo histórico e a AAVV do casco vello. "Situación do monte galego: ferramentas participativas para a conservación.", a cargo de ADEGA VigoXoves 26. 19 horas (Cooperativa Árbore). Acto pola Soberanía Alimentaria organizado pola Marcha Mundial das Mulleres, coa intervención de Isabel Vilalva Seivane, secretaria xeral do Sindicato Labrego Galego. 20.30 horas. Paseo de Alfonso. Bicicleando polo Clima, organizada pola Masa Crítica de Vigo.Venres 27. 11 horas. Concentración estundatil na Praza do Rei. 20 horas. Manifestación polo Clima 27S. Dende Vía Norte á Porta do Sol. A CoruñaMartes 24. Convocatoria para asistir a clase con máscaras de protección. 19 horas (Obelisco). Faladoiro: "Cómo consumir dun xeito mais responsable, local e sen envases", coa colaboración de Zocamiñoca e O Recuncho do Granel.Mércores 25. 19 horas (O Fiandón). Charla de Pablo Meira: Transición Ecolóxica, Mitigación e PrevenciónVenres 27. 12 horas. Concentración ante os centros de ensino. 20 horas. Manifestación polo Clima 27S, dende os Xardíns de Méndez Núñez. LugoLuns 23. Facultade politécnica. Charla: 'O capitalismo non é verde'. Organiza: ErguerMércores 25. Escola Politécnica Superior de Enxeñaría. Charla: 'Por que arde o monte e que facemos?'Xoves 26. Salón de actos de Maxisterio. Charlas sobre 'O Cambio Climático dende un punto de vista científico'Venres 27. 12 horas. Manifestación polo Clima. Saída dende a Praza Horta do Seminario. 20 horas. Concentración diante do Concello Santiago de CompostelaMartes 24. 18.30 horas (Casa do Matadoiro). Palestra: 'A eucaliptización de Galicia', a cargo de ADEGA-Cousa de Raíces. 20 horas . Palestra Eco-feminista a cargo de Teresa Moure.Mércores 25. 20 horas (Casa do Matadoiro). Bicicletada polo climaXoves 26. 19.00 horas (Casa do Matadoiro). Mesa redonda: "As caras do espolio", con ADEGA, Galiza un futuro sen Carbón e Plataforma Mina Touro-O Pino Non. 20 horas. Documental e coloquio: "Redes contra a política do espolio", con Xosé Bocixa.Venres 27. 19.30 horas (Casa do Matadoiro). Manifestación polo Clima OurenseVenres 27. 20 horas. Concentración na Praza Maior PontevedraVenres 27. 12 horas. Concentración fronte á Subdelegación do Goberno. 20 horas. Manifestación dende a Praza da Ferreiría ata a Peregrina. FerrolVenres 27. 12 e 19.30 horas. Concentracións na Praza Amada García RibadeoVenres 27. 20 horas. Concentración diante do Concello


Summary: Entidades culturais, concellos e centros de ensino organizan este martes ducias de actividades dedicadas á poeta, entre as que destacan as realizadas pola AELG e pola propia Casa-Museo e Fundación Rosalía de Castro

Este 24 de febreiro, aniversario do nacemento de Rosalía de Castro, repodúcense dunha beira a outra de Galicia (e mesmo alén do Padornelo) as accións de homenaxe á poeta, que neste ano mesmo chegaron á porta de Google, a través dun celebrado doodle. Entidades culturais, concellos e centros de ensino organizan este martes ducias de actividades, entre as que destacan as realizadas pola propia Casa-Museo e Fundación Rosalía de Castro e pola Asociación de Escritoras e Escritores en Lingua Galega (AELG), que xa o pasado domingo realizou o seu acto central no Panteón de Galegos Ilustres, cunha lectura colectiva de poemas. A propia AELG ten convocados este martes un bo número de actos, que se poden consultar polo miúdo na súa web, algúns deles en colaboración cos Concellos que aprobaron nos seus plenos celebrar a data do nacemento de Rosalía de Castro coa lectura da súa obra. Lugo (Praza de Abastos, ás 12 horas), A Coruña (Centro Ágora, ás 19 horas), Vigo (IES San Tomé de Freixeiro, ás 19 horas), A Rúa (Biblioteca municipal, ás 19.30 horas), Bueu (Sala de exposicións: Amalia Domínguez Búa, ás 20 horas), Ferrol (Galería Sargadelos, ás 20 horas) acollerán a lectura de poemas e do manifesto feito público pola AELG. Tamén en Madrid, ás 19 horas, o Grupo Bilbao convoca unha lectura de poemas de Rosalía diante da que fora a súa residencia madrileña, na rúa Ballesta, 13. Desde 2011 a AELG vén solicitando aos concellos que declaren o 24 de febreiro como Día de Rosalía de Castro, e así o fixeron Allariz, Ames, Burela, Betanzos, Carballo, Carnota, Cedeira, Cee, A Estrada, Fisterra, Foz, A Guarda, Lalín, Lobeira, Melide, Muros, Narón, Ourense, Padrón, A Pobra do Brollón, Poio, Ponteareas, Pontedeume, Pontevedra, Porto do Son, Redondela, Rianxo, Ribeira, Riotorto, Rois, O Rosal, A Rúa de Valdeorras, San Sadurniño, Santiago de Compostela, Teo, Tui, Valdoviño, Vigo, Vilasantar e Xermade, sumándose tamén as Deputacións da Coruña e Lugo. A Fundación Rosalía de Castro celebra o Día de Rosalía cun programa especial do Diario Cultural no que se presentará a edición en libro-disco de De Cantares Hoxe A Fundación Rosalía de Castro celebra o Día de Rosalía cun programa especial do Diario Cultural no que se presentará a edición en libro-disco de De Cantares Hoxe. Os Cantares Gallegos de Rosalía de Castro que reúne os poemas inéditos escritos por 36 poetas a partir dos que Rosalía publicou en Cantares Gallegos. O acto de presentación terá lugar ás 19 horas na Casa Museo Rosalía de Castro en Padrón e intervirán Anxo Angueira, presidente da Fundación Rosalía de Castro, e Rosa Martínez, directora da Radio Galega. Lerán os seus poemas Manuel Forcadela, Antía Otero, Arturo Casas, Carmen Blanco, Luis Glez Tosar, Olalla Cociña e Xose María Álvarez Cáccamo. A crítica literaria Ana Salgado fará unha lectura crítica do libro-CD e María Xesus Nogueira realizará unha achegamento ás antoloxías sonoras na poesía galega. Tamén destacan os vídeos elaborados para este día polas alumnos e alumnas de centros de ensino e que se poden ver na canle de youtube da AELG. De Escairón ou Negreira, a Ares, A Coruña, Abegondo ou Lugo, pasando por Ames, Padrón, Vedra ou Carril. Son ao redor de 36, aos que hai que unir outros 35 realizados por persoeiros da cultura galega e outras persoas que atenderon os chamamento realizado pola asociación baixo o hashtag #EuSonRosalía: Marilar Aleixandre, Margarita Ledo, Mónica Caamaño, Xabier Díaz, Isaac Xubín, Xurxo Souto, María Solar, Francisco Castro, Andaravía Teatro ou a Libraría de Mulleres Lilith. Todos os vídeos, que levan un tempo circulando polas redes sociais, comezan coa frase "Eu son Rosalía porque/cando/para…". A celebración do Día de Rosalía inclúe moitos outros actos, en ducias de localidades de todo o país, organizados polos concellos ou por entidades culturais Porén, a celebración do Día de Rosalía inclúe moitos outros actos, en ducias de localidades de todo o país, organizados polos concellos ou por entidades culturais. Ou por plataformas coma A Sega, de crítica literaria, que xa hai unhas semanas animaba a vestir con bufandas e outras prendas as estatuas e bustos de Rosalía existentes no país. Este martes Rosalía estará máis presente ca nunca en Ourense, coas actividades organizadas no Liceo polo Grupo Rosalauria; ademais, o Concello apoia a celebración coa inserción dunha faixa dedicada á poeta en dous autobuses urbanos, e coa distribución de poemas nos restantes autobuses da cidade. En Burela, o Colectivo Cultural Buril organiza un Maratón de Lectura, dende as 10 da mañá ata as 8 da tarde, unha iniciativa que xa o pasado tivo un gran seguimento. E mesmo en Braga, en Portugal, a Semana Cultural - Convergência Galiza/Portugal fai oco na súa programación ao Día de Rosalía. Arteixo, Salvaterra, Silleda, Boiro, Teo, Muxía, Carballo, Sober, A Estrada ou Laracha organizan tamén actos públicos este martes. De igual xeito, a Coordinadora de Traballadores/as de Normalización da Lingua (CTNL) anima a celebrar o Día de Rosalía a través da plataforma Agasallo.eu, de propostas de regalos en galego. A CTNL sinala, por exemplo, os produtos de Rei Zentolo, os da docería Fina Rei, discos coma os de Aid, aCadaCanto ou Uxía ou outros títulos coma Rosalía pequeniña, A miña primeira Rosalía ou Na lingua que eu falo.


Ricardo Blázquez, Arcebispo de Valladolid e Presidente da Conferência Episcopal, está preocupado pola unidade da Espanha. Di que o processo cara a independência causa caos, inquietaçom, insegurança... vaia, que provocará um cataclismo. O chefe máximo dos bispos espanhois manifestava isto no discurso inaugural da última assembleia da Conferência Episcopal, nom poupando, no mesmo texto, elógios para a "Transiçom" espanhola e o marco constitucional modélico que desfrutamos. Segundo Blázquez, vivemos num regime democrático "com satisfaçom dos cidadaos e mesmo a admiraçom de muitos nom espanhois". Enfim, que o povo catalám se lança ao caos se abandona esta arcádia feliz democrática, e isso provoca muia agitaçom no chefe dos bispos e nos mais altos representantes da cúria espanhola. Algumha cousa nom encaixa neste desassossego da elite do sacerdócio católico. Esses teóricos desvelos pola democracia, contrastam com umha notícia encontrada na imprensa no mesmo dia: em polo menos dezaseis templos católicos se renderám honras fúnebres polo ditador Francisco Franco no dia 20 de Novembro, data na que se completam quarenta anos da morte do "Generalísimo". Polos vistos, isso nom atenta contra a democracia. Ou como é a cousa? Os bispos fecham fileiras entorno à democracia, e permetem que haja cregos que celebrem misas honrando a Franco? Seria de agradecer que "Monsenhor Blázquez" chamasse à ordem a esses cregos... Enquanto a Igreja Católica permita que os seus ministros honrem ditadores genocidas, deveria abster-se de dar-lhe liçons de democracia ao povo catalám. Poucos factos haverá tam democráticos como o de que um povo decida o seu destino. Em contraste, está a nada democrática estrura interna da Igreja Católica (por certo...se partidos, sindicatos e associaçons de todo tipo tenhem que ter um funcionamento democrático por lei, porquê eles nom?) com umha elite alonjada dos seus membros de base, os fregueses e freguesas, que mantém posicionamentos totalmente desconetados da realidade social em questons como sexualidade, direitos reprodutivos ou convivência familiar. Posicionamentos que a maioria dos fieis nom partilham. Para poder opinar com certa credibilidade sobre questons políticas, bom seria limpar a própria casa. A Igreja Católica fai umha "política interior" escurantista e totalitária e oferece umha imagem de cara ao exterior que nom dá desterrado a visom daquela Igreja aliada do franquismo. Quiçá porque no fundo entre ser bourbónico e ser franquista nom há tanta diferença, ou talvez porque a democracia é o de menos nas preocupaçons dos bispos...


Summary: As paredes dun vello edificio que foi mesmo igrexa no barrio pontevedrés de Mollavao abeiran, desde hai oito anos, unha das programacións musicais máis avanzadas, orixinais e plurais da Galiza. É o Liceo Mutante, local autoxestionado, que esta fin de semana -23 e 24 de agosto- celebra o seu aniversario.

Entre os centos de bandas, artistas e mesmo proxectos efémeros que pasaron polo escenario do Liceo, hai algúns que manteñen relación singular, especial, co espazo. É o caso de Hevi, cerebro e corazón de Malandrómeda e Fluzo, algo así como rap vangardista. Esta sexta feira será o prato forte da apertura dos festexos. Acompañárano nas táboas "amiguiñas do liceo que lle van facer un all star charanga ensemble". Antes debutarán os pontevedreses Columna Vegana. O sábado 24 de agosto, día grande, haberá catro bandas. Todas chegadas de fóra e todas viradas á diferentes variacións punk: Las Morsas, Rata Negra, Sudor e KLS. As entradas para o evento, en forma de donativo á asociación que rexe o Liceo de maneira desinteresada, custan oito euros por xornada ou 15 para as dúas.


Summary: A Comisión Europea considera que as leis de Polonia e Hungría violan dereitos fundamentais das persoas LGTB+.

A Comisión Europea iniciou este 15 de xullo senllos expedientes sancionadores contra Hungría e Polonia por promover leis que violan os dereitos fundamentais das persoas LGTBI, o primeiro pola controvertida norma que prohibe falar de sexualidade nas escolas e o segundo por decretar "zonas sen ideoloxía LGTBI". O procedemento de infracción arrinca co envío dunha carta de emprazamento que detalla as razóns da preocupación de Bruxelas ás autoridades estatais e dálles un prazo de dous meses para emendar a situación. Os expedientes sancionadores prevén unha segunda etapa de diálogo se non se resolve o conflito nesta primeira fase e, en última instancia, o Executivo comunitario podería elevar os casos ante o Tribunal de Xustiza da UE. A presidenta da Comisión, Ursula von der Leyen, xa cualificara de "vergoña" a reforma promovida polo Goberno húngaro, que baixo o paraugas dunha lei contra os delitos de pederastia incluíu medidas para impedir o acceso dos menores a información sobre o colectivo LGTBI. Polonia No caso polaco, Bruxelas tentou en varios contactos convencer as autoridades de que actuasen contra a decisión de varios municipios de declarárense en 2019 "zonas sen ideoloxía LGTBI". Os servizos comunitarios consideran insuficientes as explicacións recibidas de parte de Varsovia, que ignorou algunhas das peticións de Bruxelas, e ven na declaración destas zonas un caso de discriminación por razón de orientación sexual, ademais de lamentar a falta de cooperación do Goberno polaco. Tamén este 15 de xullo, a Comisión avisou a Polonia de que as súas autoridades e tribunais están obrigados polos Tratados da UE a cumprir as sentenzas ditadas polo Tribunal de Xustiza da UE, incluído o auto ditado na véspera obrigando a Varsovia a suspender o réxime disciplinario que impón aos xuíces do Supremo.


Summary: Renfe avanza que penalizará a compañía fabricante, Talgo, por incumprimento de contrato, ao tempo que Alfonso Rueda acusa o Goberno estatal de "buscar culpábeis sen dar solucións".

Talgo recoñeceu esta quinta feira "determinados atrasos" nos prazos de entrega a Renfe de 30 trens de moi alta velocidade S106 e asegurou que estes se deberon principalmente a "causas de forza maior", segundo comunicou á Comisión Nacional do Mercado de Valores (CNMV). Entre os factores que ocasionaron este atraso, a compañía destacou as caídas de produción e interferencias na cadea de subministración con motivo da Covid-19 e outros "eventos xeopolíticos". Aliás, sinalou que outros factores son causas "exóxenas" a Talgo que están a provocar atrasos nos procesos de probas e tamén de homologación. "O proxecto atópase actualmente en proceso de probas dinámicas e homologación e espérase poder terminalas proximamente", indicaron desde Talgo. Postura de Renfe Esta cuarta feira Renfe, "tras constatar o atraso por parte de Talgo", avanzou que está a analizar o contrato para determinar as "posíbeis penalizacións correspondentes", xa que a entrega das primeiras unidades estaba prevista para xaneiro do ano pasado e "desde a empresa construtora non se fixou data de entrega definitiva". Transportes sitúa para o verán a chegada dos trens Avril á Galiza Talgo obtivo a adxudicación da fabricación dunha trintena de trens de alta velocidade dos que 15 unidades serán de ancho variábel —podendo circular por vía convencional e estándar—. O investimento nestes trens é de 786,5 millóns de euros. Renfe indicou que permitirán mellorar a súa oferta en todo o ámbito AVE-Longa Distancia e apuntou que a súa frota non aumentou nos últimos anos, mais si as relacións ferroviarias. Rueda acusa o Estado de "buscar culpábeis sen dar solucións" O presidente da Xunta, Alfonso Rueda, cre que o Ministerio de Transportes está agora tentando "buscar culpábeis" ante o atraso da posta en funcionamento dos Avril na Galiza, mais segue sen achegar "certezas" sobre cando será. Na rolda de prensa posterior á reunión semanal do seu Goberno desta quinta feira, o presidente foi preguntado sobre a intención de Renfe de penalizar Talgo polo incumprimento do contrato para a chegada destes trens, que estaba comprometida para antes de xullo. Dixo que é "máis un tema interno" do Ministerio que "non soluciona á Galiza nin aos galegos o fundamental", que é saber "cando" van chegar estes convois e se se van poder aproveitar "algún mes deste ano que, desde o punto de vista turístico, está a ser espectacular". De feito, Rueda ligou a intención do Estado de sancionar Talgo coa carta que el mesmo enviou esta semana á ministra de Transportes, Raquel Sánchez, para indicarlle que se ía cumprir o prazo sen saber "nada" sobre os Avril. Pontón lamenta os "constantes atrasos" Pola súa parte, a portavoz nacional do BNG, Ana Pontón, lamentou a "constante" dos "atrasos" na Galiza en cuestións relacionadas co ferrocarril e urxiu a chegada dos trens Avril, á vez que matizou que "o debate non son só os trens", senón a modernización de toda a liña ferroviaria no país.


Summary: O tribunal anula a decisión unilateral pola que a redacción asumía tamén o labor de edición básica ao "ser unha modificación substancial das súas condicións de traballo" e ir contra o Estatuto dos Traballadores. Defende A Galega pide a marcha do director xeral no 40º venres negro

Outra sentenza contra os intereses da CRTVG. O Tribunal Superior de Xustiza de Galicia (TSXG) anula a atribución unilateral que a Corporación fixo aos seus redactores do labor de edición básica de vídeo por ser "unha modificación substancial de carácter colectivo das súas condicións de traballo". O ditame aclara, ademais, que con esta medida a dirección dos medios públicos vulnerou o procedemento que establece o Estatuto dos Traballadores respecto destas modificacións, que obriga a abrir un período de consultas coa representación sindical antes de aplicar decisións deste tipo. A sentenza, á que tivo acceso Praza.gal, atende así parte da demanda presentada polo sindicato CUT e á que se adheriu tamén UGT, pero non atende a que tiña que ver respecto tamén de novas atribucións de labores aos operadores-montadores de vídeo. O TSXG entende que atribuírlle aos redactores o labor de edición de vídeo é "unha modificación substancial de carácter colectivo das súas condicións de traballo"Segundo explican as centrais, a CRTVG teimou sempre en que "impoñerlle ao persoal de redacción as funcións de edición (historicamente desenvolvidas polos operadores e operadoras de video) non representaba unha modificación substancial das súas condicións laborais, facendo caso omiso das advertencias da CUT e UGT, que sempre expuxeron a inseguridade xurídica que representaba a medida unilateral disposta pola empresa".A sentenza do TSXG, contra a que cabe recurso no Supremo, asegura que o argumento da Corporación, que apelaba ao cambio tecnolóxico que supuxo a posta en marcha da nova plataforma dixital para impoñer esta medida non está xustificado e supón de facto unha "mobilidade" funcional "descendente". A sentenza aclara que a CRTVG debeu cumprir cos trámites previstos no Estatuto dos Traballadores ao ser unha medida "definitiva e con vocación de permanencia"Segundo o tribunal, a comparativa entre as tarefas previstas e as encomendadas "difire notablemente" ao pasar o redactor de "propoñer" a "experimentar non un incremento das súas propias funcións, senón a realizar ex novo e directamente un labor material de execución que, cualitativamente estraña a súa configuración persoal regulamentaria e contractual, así como a súa adebedada prestación de servizos, altera e transforma aspectos fundamentais do contrato, ao tempo que, por encaixar no ámbito dos operadores-montadores de vídeo implica, dados os niveis dun e doutro colectivo, unha mobilidade descendente, co conseguinte prexuízo".Ademais, o ditame aclara que a medida "non é accidental nin provisional", senón "definitiva e con vocación de permanencia", polo que "a súa eventual eficacia esixe necesariamente (...) cumprir cos trámites previstos no artigo 41.4 do Estatuto dos Traballadores (ET), até o de agora obviados pola empresa".Xa que logo, o TSXG ditamina que a atribución pola CRTVG do labor de edición ´basica aos seus redactores "é unha modificación substancial das súas condicións de traballo de carácter colectivo", polo que declara a "nulidade" da medida por non ter en conta o procedemento establecido no ET e condena a Corporación a "respectar" o ditaminado. Ante o ditame, as sección sindicais da CUT e a UGT pídenlle á empresa "que acate de inmediato a sentenza e non dilate de xeito indefinido a súa aplicación, polo prexuízo que lle está a ocasionar ao persoal afectado, que leva meses asumindo funcións anuladas por este ditame". A sentenza súmase a varias que a Xustiza ditaminou contra a CRTVG, como a que declarou hai xa anos ilegal a vixilancia do correo persoal realizada pola dirección ou a que condenou a empresa por vulnerar o dereito á folga na mobilización feminista do 8M, ademais dos preitos perdidos en favor de varios traballadores que viron recoñecida a súa categoría profesional. O 40º venres negro pide a marcha do director xeralEste novo ditame xudicial contra a CRTVG chega no 40º venres negro co que boa parte do persoal da Corporación segue a mobilizarse "contra a manipulación" e polo cumprimento da Lei de Medios. Nesta ocasión, e aproveitando o 70º aniversario do director xeral, Alfonso Sánchez Izquierdo, o colectivo Defende A Galega pide a súa marcha. "Vai sendo hora de ir para a casa", reclama. "O director xeral da CRTVG, Alfonso Sánchez Izquierdo, cumpre hoxe 70 anos. Un momento máis que acaído para ir pensando no retiro. Logo de 40 semanas de protestas vai sendo hora de que naza unha nova CRTVG. #PasaPaCasa e pasemos páxina", di nas súas redes sociais. As protestas chegaron tamén á propia emisión da Radio Galega o pasado xoves cando o grupo Los Vagos, que levou a cabo unha actuación en directo. "Quero dedicar este tema a todos os traballadores da Radio Galega e da TVG, que están pelexando contra a manipulación, e polos venres negros", dixo un dos seus membros. "Aínda que non sae moito nos medios, como estamos en directo... Igual non os chaman para a seguinte, pero quero dedicarlles este tema a eles", insistiu.


Summary: Agora o xuíz dispón de oito semanas para determinar a condena.

Un xurado popular declarou esta madrugada o expolicía Derek Chauvin culpábel do asasinato do afroamericano George Floyd. O ex agente de policía de Mineápolis fora acusado de asasinato en segundo grao, penado con at é40 anos de cárcere; asasinato en terceiro grao, cunha condena máxima de 25 anos, e homicidio en segundo grao, que implica até 10 anos de privación de liberdade. O xurado declarouno culpábel dos tres cargos por unanimidade, e agora o xuíz dispón de oito semanas para determinar a condena. Ao non ter penas anteriores, é probable que a sentenza non sexa superior a 12 anos de prisión, segundo indican desde a propia prensa estadounidense. A decisión foi acollida non alegría na comunidade afroamericana, que seguía con moita atención este xuízo. A familia de Floyd, os avogados da familia e mesmo o reverendo e activista para os dereitos civís Al harpton coincidiron en que o papel do fiscal xeral de Minnesota, Keith Ellison, foi clave para alcanzar o veredicto de culpabilidade .


Summary: Sanidade quere rematar a vindeira semana a vacinación das persoas maiores de 60 anos e comezar coa inmunización das galegas e galegos de 59 anos cara a abaixo.

O Sergas prevé finalizar a próxima semana a vacinación das persoas maiores de 60 anos. Entre mañá e o sábado están programadas 90.000 doses para persoas de entre 65 e 69, co que a Xunta quere comezar a próxima semana coa inmunización das galegas e galegos de 59 anos cara a abaixo. O presidente da Xunta, Alberto Núñez Feixoo, avanzou as novas fases da vacinación e precisou que para o colectivo de menos de 59 inxectaranse as solucións de Pfizer e Janssen, esta última monodose. Sobre a vacinación dos mariñeiros, e após iniciarse o procedemento do convenio entre a Xunta da Galiza e o Instituto Social da Mariña, Feixoo indicou que o Sergas inclínase por aplicar o antídoto de Janssen neste persoal. Tamén confirmou que a idea é empezar polas listaxes de mariñeiros de frota de altura e grande altura e, a continuación, inmunizar os de baixura. A este respecto, tamén se pronunciou a conselleira do Mar, Rosa Quintana, que afirmou que o secretario xeral do PSdeG, Gonzalo Caballero, ten "a cara de cemento armado" polo seu "embuste" sobre o tratamento a este sector. Esa foi a resposta á afirmación do socialista, que acusara a Xunta de dar as costas aos traballadores da pesca. O presidente galego mostrou a súa "lealdade absolutamente escrupulosa" co Consello Interterritorial do Sistema de Saúde estatal, en que se adoptan as decisións sobre a vacinación, a pesar das discrepancias que mantén a Xunta coa estratexia. Nese sentido, o mandatario galego asegurou que o seu Goberno entende que "o lóxico" é aplicar a segunda dose de Astrazeneca ao colectivo de persoas menor de 60 anos que recibiron a primeira -entre os que se atopan uns 60.000 traballadores declarados esenciais-, mais a decisión que se adoptou foi a defendida polo Ministerio de Sanidade de agardar ao ensaio clínico no que se estuda a posibilidade de combinar este fármaco -de técnica adenovirus- cunha vacina de tecnoloxía ARN mensaxeiro (como Pfizer ou Moderna).


Summary: A iniciativa de Proxecto Trasno procura recadar frases curtas de uso cotián para que, logo, falantes nativos de galego graven as súas voces interpretando esas frases para que poidan usarse en máquinas. Xa teñen máis de 1.700 expresións

"Nos vindeiros anos, os servizos, produtos e estudos baseados na intelixencia artificial (IA) estarán por todas partes pero non poderemos interactuar en galego con eles non sendo que axudemos nisto". Así explican desde o Proxecto Trasno un dos retos que o galego ten por diante e que non é pouca cousa. "Un asistente de voz, un lector de textos para persoas con necesidades especiais, asistente de condución en automóbil, un mordomo doméstico, un acompañante robótico para a vellez,… son algúns dos exemplos nos que o galego ten que estar presente, pero como podemos facer isto posible?", pregúntanse. E eles mesmos apuntan a resposta "A Fundación Mozilla creou o proxecto Common Voice. Un proxecto que quere crear unha tecnoloxía Open Source para que as máquinas que usaremos no futuro poidan entender e falar con calquera idioma do mundo". E Proxecto Trasno pula poque o galego estea aí. Lembran que levan anos colaborando coa Fundación Mozilla, "desde o nacemento no 2003, e froito dese traballo todos os usuarios temos dispoñible o navegador de Internet Firefox en lingua galega". Como axudar ? "O proxecto consiste en recadar un número importante de frases curtas de uso cotián para que, logo, falantes nativos galegos graven as súas voces interpretando esas frases recadadas. Todas as gravacións serán analizadas por este modelo e farán 'maxicamente' que as máquinas entendan o noso prezado idioma". Até agora xa recolleron máis de 1.700 frases. O seu obxectivo é superar as 5.000. "En canto teñamos máis de 5000 frases validadas, abrirase a fase de gravación. Durante o proceso seguiremos recollendo máis frases pero ao mesmo tempo iremos cubrindo o obxectivo de 10000 horas de fragmentos de son necesarios para que a intelixencia artificial do DeepSpeech poida crear o modelo de lingua galega. E pódese axudar de diferentes maneira, sinalan desde este proxecto: Redactar frases orixinais e remitilas por correo a proxecto@trasno.gal. No correo poñer Asunto: [CV] Frases para Common Voice; colaborar na revisión das frases que deben estar correctamente escritas, gravar as frases a viva voz, doando a túa voz co teu estilo, acento, modo e maneira de falar en galego... E hai tamén outras tarefas nas que podes axudar: Revisar as gravacións para comprobar que a gravación se entende ben e di exactamente o mesmo que o texto correspondente; organizar unha quedada para recoller, revisar ou gravar pola túa conta e incorporarte ao proxecto de maneira directa.... É importante, lembran, "que se poidan doar con licenza de dominio público, a. É dicir, non se poden extraer nin de libros nin de sitios web a non ser que teñamos permiso dos autores ou propietarios para doalas ao dominio público".


Summary: As próximas semanas serán decisivas para o complexo alumineiro de San Cibrao (Cervo). Mentres dan por feito a intención da dirección de Alcoa de desmantelar a factoría, as traballadoras e traballadores preparan novas protestas coa vista posta na importante xuntanza da cuarta feira cos Gobernos galego e estatal.

"Alcoa prepara a súa saída de San Cibrao". Quen así falaba era o responsábel de Industria de CCOO, Agustín Martín, nunha comparecencia no Congreso dos Deputados a semana pasada. "Alcoa non fixo investimentos nos últimos anos. Dilapidouno todo. Estiven reunido co presidente de Alcoa hai unha semana e non van seguir operando aínda que se lles regale a electricidade. É unha decisión de grupo", afirmaba o dirixente sindical, convencido de que a multinacional ten pensado intervir no mercado do Estado español a través da súa filial en Arabia Saudita. A opinión de Martín é partillada polo comité de empresa da factoría de San Cibrao. Segundo as fontes sindicais consultadas por Nós Diario, "Alcoa non quere seguir, polo que calquera estratexia de futuro para a fábrica de San Cibrao pasa por apartar a actual propietaria da xestión da planta. A súa folla de ruta é de libro, pretenden realizar un feche das diferentes unidades de produción por fases, coa intención de dividirnos e que a nosa capacidade de resposta sexa menor. Agora comezan por electrólises, eléctrodos e anexos en aluminio pero despois vai ser alumina, cuxo futuro está condicionado á clausura da balsa de lodos fixada para 2023". Produción en Arabia Saudita A deslocalización da produción a Arabia Saudita ten condicionada a situación da factoría de San Cibrao. Desde a representación sindical consideran que "os problemas para San Cibrao comezaron cando Alcoa arrancou á volta de 2014 a súa planta en Arabia Saudita. Un complexo que concentra a produción de aluminio primario, a fabricación de alumina así como outras actividades asociadas, cuns gastos enerxéticos practicamente nulos e cunha man de obra moi barata. Desde aquela, a empresa empezou a desfacerse de activos no resto do mundo, ao reducir o mantemento en San Cibrao e ao negarse a acometer novos investimentos". A ausencia de novos investimentos na factoría de San Cibrao contrasta coa composición do seu cadro de persoal. As prexubilacións postas en marcha pola compañía así como a aprobación dos contratos de relevos recollidos nos convenios colectivos provocaron un anovamento das traballadoras e traballadores, cuxa idade media se sitúa entre 30 e 35 anos. Os cadros de persoal son aínda máis novos nas empresas auxiliares, algunhas das cales actúan como canteira de operarias e operarios para a matriz. Nalgunhas das mesmas sitúase por baixo de 30 anos. A idade das empregadas do complexo alumineiro dá conta do impacto, tamén, no plano demográfico desta decisión. O futuro non pasa por Alcoa O futuro da factoría de San Cibrao non pasa por Alcoa. A totalidade das organizacións sindicais que fan parte do comité de empresa, mais tamén da Plataforma coordinadora das empresas auxiliares de Alcoa, teñen a certeza da vontade da multinacional de abandonar San Cibrao e da necesidade da súa nacionalización como única posibilidade para garantir o emprego. Así o ten expresado a representación sindical nas súas diversas posicións públicas e así o teñen reclamado nas súas protestas os traballadores, de maneira moi significada na masiva manifestación que decorreu o domingo en Ribadeo, onde barricadas de pneumáticos cortaron a ponte dos Santos. Mañá terá lugar o primeiro cara a cara entre os traballadores, o Goberno galego e o estatal. Malia que a reunión xa estaba fixada con anterioridade ao anuncio de Alcoa de prescindir de máis de 800 empregados na súa factoría de San Cibrao, a representación sindical agarda coñecer de primeira man a opinión das Administracións ás súas reivindicacións e a disposición dos Executivos a buscar unha solución para o emprego. "As sensacións destes primeiros días non son as mellores", sinalan fontes do comité de empresa a Nós Diario, mentres lamentan que "nin desde o Goberno de Madrid nin desde a Xunta ofrecesen alternativas". As esperanzas dos traballadores do complexo de San Cibrao están cifradas nunha solución política. Neste liña critican que a Xunta e o Goberno do Estado empreguen a situación para a lea política e eludan as súas responsabilidades como Administracións con competencias na materia e obrigadas a ofreceren alternativas. Ao tempo agardan unha presión firme dos dirixentes de Galicia en Común e do PSdeG aos seus compañeiros do Executivo para que este proceda á nacionalización da planta, conscientes que a súa marxe de manobra vai ser moito menor unha vez pasen os vindeiros comicios galegos.


Summary: Case a metade da poboación dos EUA non cre que os procesos electorais no país decorran con transparencia.

Un estudo elaborado polo Instituto de Política da Universidade de Chicago, en Estados Unidos, mostra que 28% da poboación dos EUA pensa que terá que "levantarse en armas" contra o Executivo de Joe Biden antes de que remate a lexislatura en 2024. O diplomático John Bolton recoñece que os EUA impulsaron golpes de Estado Case unha de cada tres persoas enquisadas afirman que "pode ser necesario nalgún momento que a cidadanía tome as armas contra o Goberno" dos EUA. Esta porcentaxe é aínda maior entre aquelas persoas entrevistadas que posúen armas, xa que pasa de 28% a 37% da poboación con este pensamento. 293 tiroteos masivos nos EUA en 2022 O estudo vencella estes datos coa idea existente nunha gran parte da cidadanía estadounidense de que o Executivo dos EUA é "corrupto e está amañado". 67% dos votantes republicanos e independentes están de acordo con esta información, por 51% dos votantes demócratas. Outras conclusións do estudo A Universidade de Chicago tamén analizou o nivel de confianza que mostra a poboación dos EUA nos procesos electorais do país. Así, 44% dos estadounidenses cren que as eleccións decorren de maneira xusta e transparente. Ese dato redúcese até 33% no caso dos votantes republicanos. Presentarase Donald Trump ás eleccións dos EUA en 2024? Precisamente, a maioría dos seguidores do Partido Republicano comparten as acusacións vertidas polo ex presidente Donald Trump contra os comicios decorridos en 2020, que o levou a liderar a toma do Capitolio de Washington.o 6 de xaneiro de 2021. A valoración do ex dirixente dos EUA foi outro dos asuntos tratados no estudo. Entre os republicanos, o apoio a Trump é case maioritario, ao tempo que restan importancia ao ocorrido no Capitolio. Conclúen que o asalto ao Capitolio foi un intento de golpe de Estado En xeral, a Universidade de Chicago subliña que o estudo do seu Instituto de Política mostra a división cada vez máis grande entre demócratas e republicanos. Os datos sinalan que 70% da poboación de cada un dos bandos considera do outro que "en xeral son matóns que queren impor as súas crenzas políticas a aqueles que non están de acordo".


Summary: Sicixia preséntanos unha historia que ten todos os ingredientes das Cantigas de Amigo. Unha historia asentada na memoria colectiva coa lenda da Buserana e na individual coa evocación de sons e imaxes da natureza.

Pasou unha semana desde que Sicixia chegou ás salas de cinema comercial e, neste tempo, moito se ten escrito sobre o filme. Desde as reflexións de sorpresa que mostra algún medio por o filme ter alcanzado tanta audiencia a outras que aseguran que Sicixia emula, no argumental, As pontes de Madinson e, na técnica narrativa e combinación de documental con ficción, Tabú, o derradeiro filme de Murnau (1931); desde quen confunde percebes con mexillóns ("Se asan los percebes en una parrilla sobre la arena", leo nunha crónica) a quen simplemente viu un documental sobre a rapa das bestas complementado cunha historia amorosa en praias bonitas. Creo que se pode ver Sicixia sen necesidade de procurar referencias externas e ollando máis para nós Tamén lin que é unha película que reivindica a cultura popular. Talvez o título e subtítulo "un paseo polo amor e a costa da morte" permita escribir iso e moito máis. Loxicamente cada quen ve o filme á luz das súas propias experiencias e, nese sentido, todas as interpretacións son aceptábeis, mesmo a que ve percebes onde hai mexillóns. Sobre o título e outras cousas Tamén sobre o significado do título se ten escrito bastante. Hai quen o interpreta como unha metáfora, na Sicixia, "sol, terra e lúa casan e emparellan", leo nun comentario. Tamén quen ve en SICIXIA unha eclipse, permitíndolle relacionar o filme de Vilar co filme Eclipse de Antonioni. Debo recoñecer que, lonxe dos ámbitos astronómicos, o uso da palabra sicixia é bastante restrito entre nós. Na imprensa europea apenas se documenta, a diferenza do que acontece na América onde podemos topar con titulares como "Mareas de Sicigia tienen inundada a Cartagena (en Colombia) ou "Marés de sizígia e agitação marítima provocam correntezas no Sudeste" (lido no R7 brasileiro) As mareas de sicixia, ou mareas vivas (curiosamente o protagonista de Sicixia participou na serie de TVG titulada Mareas Vivas), prodúcense cando a Lúa e o Sol están en conxunción (Lua Nova, a Lúa entre a Terra e o Sol) ou en oposición (Lúa Chea, a Terra entre o Sol e a Lúa). Neste caso os efectos de ambos astros súmanse e de aí a preamar de sicixia ser máis alta do que a preamar promedio e o mesmo a baixamar. A Sicixia de Vilar é unha sicixia de conxunción, partimos de Lúa Chea que mostra o primeiro punto sobre o i para chegarmos á Lúa Nova no derradeiro i Para além de todas as referencias cinematográficas mencionadas, e aínda no que di respecto ao título, cabe referir a existencia de un outro título Sizígia, neste caso unha curtametraxe da autoría do arquitecto portugués Luís Urbano premiada en varios festivais internacionais de curtametraxes desde 2012. Desénvolvese na Piscina das Marés, un edificio deseñado por Álvaro de Siza e as imaxes en movemento son utilizadas non tanto como un mero retrato arquitectónico mais como un proceso de investigación do espazo, un espazo en que existe unha curta ligazón entre a imaxe e o son. A narración, 17 minutos, está conducida por unha única personaxe, o responsábel das piscinas cando estas están fechadas e que, mentres realiza as súas tarefas mostra ao espectador as instalacións do edificio dunha forma diferente e contando sempre unha historia. Na Sizígia de Luís Urbano os sons da ducha, dun martelo a cravar, das crianzas a xogar fóra ou do cepillo de fregar o chan van acompañando a nosa visita á Piscina das Marés Fago esta referencia porque Ignacio Vilar tamén está interesado en investigar na paisaxe e mostrar a acción humana sobre ela, a través da arquitectura, especialmente nos aspectos máis intervencionistas, como o cemiterio de Fisterra, onde a morte está presente embora non haber enterramentos, e a referencia recorrente á casa comesta xa polas hedras que abrazan as columnas e coas que Xiao confidencialmente comparte o seu silencio. En contraste con esas paisaxes humanizadas, intervidas pala acción humana, achamos en Sicixia unha outra paisaxe da que o ser humano é só espectador e na que sitúa unha liña argumental que nos remete para un período en que Galiza era monolingüe, cun peso social, político e cultural que excedía as nosas fronteiras. Referímonos a ese período coñecido na literatura como trobadoresco que desenvolveu unha literatura culta, con raíces na terra e sen mimetismos, coñecendo e interpretando as correntes que existían fóra. Amigo, sen necessidade de refrám nem paralelismo "Amigo, sen necessidade de refrám nem paralelismo, direi a minha angústia e menos o meu gozo", escrebeu Carvalho Calero abrindo o libro Cantigas de amigo e outros poemas. En Sicixia non se utiliza paralelismo nin refrán, ou si, mais o resultado final non é alleo a certas formas de contar propias da lírica medieval, e tamén da literatura posterior. En Sicixia o resultado final non é alleo a certas formas de contar propias da lírica medieval En calquera libro de texto se nos di que as cantigas, especialmente as de amigo, se caracterizan pola estilización de temas folclóricos, a localización nunha escenografía natural (praia, mar, fonte, lago, casa) e a utilización simbólica de elementos da natureza, asociados coa masculinidade (vento, mar), a feminidade (cabelos, aves, auga, fonte, roupas) ou a experiencia amorosa É obvio que a liña argumental xira en torno á lenda e que por volta dela se constrúe a historia de amor, e desamor, entre Olalla e Xiao. Estamos en presenza dunha cantiga de amigo na medida en que a voz narradora é unha muller, que vemos no comezo do filme saír do mar e retornar a el no final Repasemos este protagonismo en función dos modelos de análise que se atribíuen ás Cantigas. 1. O ambiente social. Como calquera cantiga de amigo Sicixia desenvólvese nun ambiente rural e burgués, en ambientes familiares e de intimidades domésticas. 2. A amiga vai mostrando ao longo da historia toda unha variación de estados de ánimo e de actitudes sentimentais. 3.- A nai. No filme no existe o papel da nai. É asumido polo tío no que di respecto á desaprobación do encontro dos amantes e pola voz coral das palilleiras e as mulleres que traballan na ribeira en todo o que ten a ver coa transmisión da experiencia, da xustificación de por que certos traballos son de mulleres e saír de aí ten consecuencias. E tamén da expresión da ausencia do marido de que falan as mulleres da ribeira fronte á presenza, non desexada, do marido da protagonista que polo seu traballo non ten que abandonar a casa. As dores de ausencia que sofre Olalla son pois de outro tipo. 4. As confidentes. Olalla non ten amigas. Está soa. Só coa natureza pode compartir os seus pensamentos. E é o que fai, cando sobe ao faro ou cando baixa, a pé e dubida se subir de novo ao coche. Desde o punto de vista simbólico hai moito en Sicixia que nos remete para as Cantigas Mais tamén desde o punto de vista simbólico hai moito en Sicixia que nos lembra as cantigas. Desde a ducha da protagonista recén chegada do mar, e onde vemos con especial insistencia a preparación do pelo xusto antes da primeira "cita" para tomar un viño e onde ainda a distancia entre eles é evidente ("Mandáronche vir comigo" di, mais ou menos, Xiao. Ao que responde Olalla "Pedíronmo") Tamén o acto de "purificación" a que se somete Xiao no spa do hotel e a posterior relación entre os dous lembra moito as cantigas de Pero Meogo e os seus cervos que "volven" á auga. Moita outra simboloxía poderíamos avaliar. A lección final sobre o comportamento sexual das aves, por exemplo Quizais o menos simbólico sexa esa relación sexual explicita (e bastante silenciosa nun contexto en que o argumento é captar ruídos) que se produce xusto á volta da romaría, que non outra cousa é aquel encontro no bar. Podería ficar fóra da nosa idea de comportamento dunha moza na idade media. Quizais porque pensamos que a literatura medieval era pacata. Mais se lermos unha cantiga como esta de Joan Zorro, esa idea desaparece. "Pela ribeira do rio salido trebelhei, madre, con meu amigo: amor ei migo, que non ouvesse; fiz por amigo que non fezesse! Pela ribeira do rio levado trebelhei, madre, con meu amado: amor ei migo que non ouvesse, fiz por amigo que non fezesse." A amiga pon á vista da nai que ela é a dona das súas decisións, ainda que poida mostrar certas dúbidas do resultado. Tamén Olalla trebella co seu amigo, sabendo que non é preciso contarllo a ninguén, a ningunha confidente, pois naquela vila a xente sabe todo e por iso a preocupación do seu tío: "Olalla, a xente fala". Mais Olalla, como a moza de Joan Zorro, tamén ten claro que quere ser dona das súas decisións. Sicixia recolle e traslada para hoxe unha etapa de esplendor da Galiza e da súa cultura e, en vez de a utilizar como pano de fondo, colócaa como estandarte co que ollar para nós mesmos aínda que sexa envoltos nun mar de algas, abertos á posibilidade de escoitarmos de novo a música.


Summary: Máis de 400.000 galegas e galegos vivirán en localidades con goberno liderado ou participado polo BNG. Salientouno este sábado, desde Pontevedra, a súa portavoz nacional, Ana Pontón, para quen esa cirusntancia servirá "para traballar por esa outra Galiza posíbel".

"Impulsaremos desde máis cidades e vilas un modelo municiap, de éxito contrastado", afirmou antes de asistir á sexta toma de posesión consecutiva de Miguel Anxo Fernández Lores como alcalde de Pontevedra, "que se caracteriza pola defensa da democracia, pensado para apoiar o potencial que ten o país, capaz de mellorar as vida das persoas, de imprimir dinamismo económico, social e cultural, feministas e orgullosas da nosa lingua e a nosa identidade como pobo". Pontón tamén se referiu ao sucedido en Ourense, onde o PP entregou a alcaldía a Gonzalo Díaz Jácome, de Democracia Ourensana, a cambio de manter Baltar á fronte da Deputación. Para a líder do Bloque, "é a demostración de até que punto Feixoo está desesperado e aplica a peor política de todas: manterse no poder custe o que custe". Vaticinou, ademais, que nas eleccións galegas do vindeiro ano "se abrirá un novo tempo político". O Bloque nos concellos Nun comunicado emitido polo BNG, a organización dá conta dos concellos en que gobernará ou en cuxos gobernos participará. A formación nacionalista obtivo maioría absoluta en San Sadurniño, Moeche, Carballo, Zas, Mazaricos, Santiso, Barro, O Rosal, Tomiño, Ribadeo, A Pobra de Brollón, Allariz, Baños de Molgas e A Mezquita. Gobernará con maioría simple en Rianxo, Pontevedra, Bueu, Moaña, Ponteareas, Barreiros, Muras, Castrelo de Miño e Vilar de Barrio. Como forza máis votada alternativa ao PP gobernará nos concellos de Poio, As Neves, Verea e Viana do Bolo. E cogobernará en Lugo, Ames, Cabanas, Oroso, Ames, Dodro, Cambados, Cangas, Vilaboa, Baiona, O Porriño, A Guarda, Foz e Verín.


Summary: Xornada inmellorábel para a institución do Real Club Celta de Vigo, pois o primeiro equipo celeste confirmou matematicamente a súa permanencia na máxima categoría e o conxunto filial logrou unha moi traballada clasificación para loitar por ascender á Segunda División.

Tranquilidade. Logo das agónicas salvacións logradas nas dúas últimas tempadas, a afección do Celta, por fin, poderá gozar dunha relaxada final de campaña, logo de que a vitoria ante o Levante (2-0) confirmase a súa continuidade na Primeira División durante un ano máis. E algunha seareira dirá que menos mal, pois durante o choque co conxunto blaugrana resultaron baixa por lesión Murillo, Tapia e Iago Aspas, os homes máis importantes para Eduardo Coudet tanto na defensa, o medio do campo e o ataque celeste, respectivamente. Estes contratempos dificultan especialmente o obxectivo, aínda posíbel, de xogar a vindeira tempada en Europa, que pasa imperiosamente por ser quen de derrotar o Vilarreal. O Chacho, sempre ambicioso, non renuncia a nada, o que non é impedimento para que unha sensación de satisfacción xeneralizada se instalase entre a parroquia celeste. A isto contribuíu tamén o feito de que o conxunto filial vaia pelexar por subir á categoría de prata. 102 equipos foron da partida na Segunda B máis dura da historia, seis deles galegos, sendo o Celta B o único dos nosos que conseguiu estar entre os 16 mellores. Logrouno unha xornada antes do final da fase de grupos, derrotando en Balaídos á Cultural Leonesa por un resultado de 2-1. O Deportivo xogará na nova Primeira RFEF Riazor acolleu 5.000 persoas para asistir a un Deportivo-Langreo que foi o acto, mesmo fóra do eido do deporte, con maior presenza de público que se desenvolveu na Galiza desde o inicio da pandemia da Covid-19. Nese contexto, o Dépor non podía fallar, e non o fixo, esmagando a Unión Popular de Langreo por 5-0. A confirmación do mal menor da súa presenza a vindeira tempada na nova Primeira RFEF evita a ansiedade que suporía chegar á derradeira xornada de campionato con todo en xogo na casa do Numancia de Soria. O resultado do Dépor podería determinar o futuro do Rácing de Ferrol Precisamente, dese partido dependerá a sorte que corra a outra escuadra galega con opcións de entrar na Primeira RFEF, o Rácing de Ferrol, quen non foi quen de superar os rojillos nesta xornada (1-1) e, de non conseguir os tres puntos ante o Marino, quedaría a expensas de que o Dépor evite unha vitoria local no Estadio dos Paxariños. Pola súa banda, e sen nada máis que a honra en xogo, un Compostela que xa sabe que a vindeira tempada xogará na Segunda RFEF, cos recentemente ascendidos Arenteiro e Bergantiños, non puido gañar aos asturianos do Marino de Luanco no Vero Boquete (0-1). Finalmente, no grupo por eludir o descenso á Terceira División, Coruxo e Pontevedra prolongaron a súa xeira de imbatibilidade, empatando na casa do filial do Sporting de Xixón (2-2) e superando o fechacancelas Covadonga (0-3). Con estes resultados, ambos os conxuntos do sur da Galiza continúan no máis alto da táboa clasificatoria. O Club Deportivo Lugo resulta vítima da temida 'Lei de Murphy' O conxunto albivermello continúa percorrendo lenta pero inexorabelmente un camiño que tan só conduce ao descenso de categoría. Porén, nesta ocasión non foi todo exclusivo demérito dos lucenses, pois as dinámicas, eses pequenos trasgos que nun determinado momento parecen condicionar o devir de calquera equipo de fútbol sen responder a razóns nin argumentos amparados na lóxica, fixeron das súas para que non foran quen de facerse cos tres puntos na visita do Real Zaragoza ao Ángel Carro (2-2). Con todas as súas limitacións, a estas alturas da película xa máis mentais que físicas, os de Rubén Albés colleron desde o principio as rendas do partido, pasando por enriba duns maños que atravesan unha situación non moito mellor tanto no eido deportivo como no institucional. Tanto é así que o Lugo chegou a adiantarse por dúas veces, primeiro no minuto 44 e posteriormente no 81, mais na última xogada do partido, no minuto 97, pasou o inimaxinábel e o Zaragoza empatou cun gol... do porteiro! Pura Lei de Murphy en acción, pois a día de hoxe no Club Deportivo Lugo "todo o malo que poida pasar, pasará".


Unha de cada tres europeas de entre 18 e 74 anos sufriu violencia física ou sexual. Iso fai 62 millóns de mulleres, se o pensan ben, máis que a poboación de Italia- O 22% das mulleres que tivo unha relación de parella cun home experimentou violencia física ou sexual pola súa parte. O 5% das europeas maiores de 15 anos foi violada. Iso supón nove millóns de mulleres, unha cifra superior á poboación de Austria ou Suecia. Se volven pensar, unha de cada 20 mulleres que crucen pola rúa sufriu esta agresión. O 43% das mulleres sufriu algunha forma de violencia psicolóxica por parte da súa actual parella ou unha anterior. Ditas formas inclúen, por exemplo, humillacións públicas, prohibirlle saír da casa ou ameazala con actos violentos. O 55% das mulleres maiores de 15 anos sufriu algunha forma de acoso sexual, o que equivale a 100 millóns de mulleres. Estes 5 datos están extraídos do Informe da Unión Europea para a protección social e asistencia ás mulleres vítimas de violencia de xénero. Os resultados están baseados en entrevistas cualitativas, de entre unha e dúas horas de duración, con 42.000 mulleres nos 28 países da UE. Este estudo é o máis ambicioso realizado sobre violencia machista no mundo. Por outra banda: Nos 12 meses anteriores á enquisa, arredor de 13 millóns de europeas experimentaron algunha forma de violencia física. Neses mesmos 12 meses, 3,7 millóns de europeas experimentaron algunha forma de violencia sexual. Estas son as cifras de Europa. Imaxinen as de outras partes do mundo. "Vas ir soa a estas horas pola rúa?", "Avísame cando chegues", "Que te acompañe alguén ata o portal", "Fala comigo por teléfono mentres chegas" son as frases que as mulleres escoitamos cando camiñamos soas. Non dubido que cheas de boa intención por parte de amigos, parellas ou familiares, pero non nos trabuquemos: todas elas levan implícito que unha muller soa na rúa é unha diana luminosa para unha agresión sexual. Cantas vos recoñecedes no relato de coller un taxi para percorrer unha distancia curta á hora de volver á casa, pasar por unha rúa escura apertando o paso ou na paranoia de que hai alguén detrás de ti? Cantas vos recoñecedes no relato de coller un taxi para percorrer unha distancia curta á hora de volver á casa, pasar por unha rúa escura apertando o paso ou na paranoia de que hai alguén detrás de ti? Son medos irracionais? Non. A sociedade, as familias, educáronnos nesa idea, que se ve potenciada pola industria do cine e o entretemento e, claro, fundamentada nos datos que escribín unhas liñas máis arriba. É sobre as mulleres sobre quen recae a responsabilidade de previr as agresións sexuais pero, e os homes? Pois os homes deberían cuestionar ao machirulo que todas e todos sufrimos no noso entorno e deben discutir na súa implicación contra a violencia machista, sobre todo en espazos masculinos e non só en entornos feministas. Eu declárome unha insubmisa. Négome a camiñar máis rápido un día pola rúa ás 5 da mañá. Só porque é de noite, só porque vou soa e só porque son unha muller. Nacín libre, educáronme para selo e a valentía é o mellor legado que podo deixarlle ás que veñan detrás de min. E por iso creo que o Estado ten que habilitar para as mulleres os mecanismos precisos para evitar que un home nos abra as pernas pola forza. O Estado ten que habilitar para as mulleres os mecanismos precisos para evitar que un home nos abra as pernas pola forza. As mulleres temos que ter mecanismos para defendernos, pero os homes teñen que ser educados na igualdade e no respecto á muller. Nos anos 90, o psicoterapeura Luis Bonino acuñaba o termo de micromachismo. Nas súas palabras, "Son machismos sutís do cotiá que, en xeral non se ven, pero causan dano ás mulleres e que os homes exercemos desde a concienciación de superioridade que nos dá a cultura". "Os homes manexámonos cunha especie de tarxeta VIP dada pola construción social da masculinidade", sostén o terapeuta. Os comportamentos micromachistas normalízanse porque son repetitivos e habituais. Un punto fundamental para erradicar a violencia contra as mulleres é que os homes deixen ese carné VIP do que fala Bonino e se apeen dos privilexios que lles brinda a sociedade patriarcal na que vivimos. "Os homes manexámonos cunha especie de tarxeta VIP dada pola construción social da masculinidade" E un último apunte. Coas cifras aportadas arriba, desculpen se á violencia de xénero eu lle chamo violencia machista. Só é porque non quero ser cómplice, mediante artificios semánticos, dun problema estrutural que asasina millóns de mulleres cada ano.


Summary: Un informe da Comisión pola Reforma das administracións públicas (CORA) prepararía un "ataque" ás actuais competencias deportivas e á autonomía das federacións dos diferentes territorios do Estado, denuncian desde Catalunya.

O goberno de Mariano Rajoy proponse crear unha licencia deportiva única para todo o Estado español, acabando coas actuais autonómicas. Unha medida que suporía un "ataque ás competencias exclusivas" que en materia deportiva teñen territorios como Cataluña (ou Galiza)... denuncian entidades de deporte de base catalás. No informe da Comisión pola reforma das administracións públicas (CORA) do Real Decreto 479/2013. recolleríase esta pretensión de 'uniformizar' en España as licencias deportivas, segundo informa Vilaweb. Esta medida tamén suporía acabar coa autonomía e supervivencia das federacións deportivas autonómicas. En cada deporte, de se aplicar esta proposta, será a Federación española dese deporte a encargada de tramitar a licencia deportiva única.


Summary: En Salvaterra do Miño, ás 12 do medio día terá lugar a homenaxe da SCD ao activista cultural e independentista Manolo Soto Martíns, finado o pasado 5 de febreiro.

O 5 de febreiro do 2013 a triste nova do falecemento de Manuel Soto Martins, "O Rata", abanaba o corazón das terras do Condado. Membro moi activo da SCD Condado, responsábel da organización do Festival da Poesía Condado, que na súa última edición, a XXVI, levaba o lema Capitalismo é un feito, revoluçom um direito; traballador de Censa, como lembraban os seus compañeiros de traballo na súa esquela, a solidaridade, a xustiza e a igualdade, foron para el o primeiro; independentista, pagou co cárcere a súa pertenza ao EGPGC, na actualidade era militante de Nós-Unidade Popular.Amizades, veciños e veciñas de Salvaterra, persoas do mundo da cultura, do sindicalismo e do nacionalismo, acudiron ao tanatorio de Salvaterra do Miño, para acompañaren a súa familia e participaren nun emocionante acto de despedida. O corpo de Manuel Soto, cuberto cunha bandeira galega con estrela, estaba rodeado de numerosas coroas de flores baixo unha banda da SCD Condado, da que fora o seu presidente, en que se podía ler "Deica sempre Comandante". O seu chapeu estaba aos seus pés enriba da caixa. Ás oito da tarde abandonaba o tanatorio para o acto da cremación que se ía celebrar na intimidade familiar, Tino Baz, cantou acompañado da guitarra o tema da súa autoría Cantarei, de seguido, Roberto, compañeiro de traballo de Censa, tocaba a Marcha Procesional de San Bieito, finalmente, Antón de Beade e Xavier de Guillarei interpretaron a Marcha do Antigo Reino de Galiza. A noite fechábanos no seu manto negro, as estrelas ían prendidas nas bandeiras, tímido, coa emoción contida, o pobo tentou agasallalo cunha ladaíña de aplausos, a tristura vencía.Mañá, sábado 9 de febreiro de 2013 en Salvaterra do Miño na Praza da Oliva ás 12 do medio día terá lugar a homenaxe organizada pola SCD Condado a Manuel Soto Martins, xa confirmaron a súa asistencia o poeta Kiko Neves e representantes do mundo da música como Uxía, Tino Baz, Mini e Mero. Foise un bo e xeneroso, alguén que deixa unha fonda pegada e, sobre todo, unha persoa que cría e nos fixo crer de verdade, contra tanta adversidade, que a poesía é o grande milagre do mundo. Marga do Val


Summary: "Hai que seguir implicados para garantir o cumprimento do acordo", pide o comité de folga.

Máis de 200 días de folga, sete meses, nos Puntos de Atención Continuada (PACs) remataron esta quinta feira co acordo entre Sergas e sindicatos (CIG, CESM, O'Mega, CCOO, UGT e CSIF ) e comité de greve. Un acordo que contempla avances a respecto das demandas dos traballadores e traballadoras mais que tamén hai cuestións que fican pendentes. O acordo contempla unha nova distribución do aumento retributivo para noites e festivos, que se pagará 80% do total do aumento en 220 e 20% restante en 2021. A última proposta presentada pola administración sanitaria incrementa a contía da atención continuada en noites e festivos, que inicialmente era do 40 % en 2020 e o 60 % restante en 2021 Dotar os traballadores e traballadoras dos equipos e uniformes necesarios; e dúas dietas de manutención para o persoal que traballa domingo, festivos e servizo de 24 horas. O Sergas, aliás, comprometeuse a estudar o aumento na carga de traballo para valorar a creación de novas prazas, para alén de reforzar os dispositivos de urxencias. O documento asinado onte tamén recolle unha maior participación do profesional na fixación de obxectivos do servizo e elimínase o indicador actual de derivación hospitalaria como obxectivo do servizo vinculado á produtividade por outros que serán consensuados cos profesionais do PACs. As partes acordaron tamén unha comisión de seguimento.


Summary: É a maior repunta da produción industrial desde 2003.

O Instituto Nacional de Estatística (INE) actualizou na mañá desta terza feira os rexistros do Índice de Produción Industrial (IPI), que na Galiza sobe 8,2% ao remate de 2021 en comparanza co ano no que irrompeu a pandemia. De feito, a variación anual media do IPI deixara no país un resultado negativo tanto en 2020 (-8,5%) como en 2019 (-3,8%). Así, a Galiza é o quinto territorio do Estado, xunto con Catalunya, que experimenta unha maior repunta, por baixo de Asturies (+15,7%), Balears (+11,2%), Cantabria (+10,6%), Nafarroa (+10,3%) e Euskadi (+9,4%). A nivel estatal, trátase do maior incremento anual desde 1994, cando o indicador subira 7,3%. Na Galiza, porén, é o mellor dato de toda a serie histórica —desde 2003—. Por tipoloxía de bens producidos, o IPI medra especialmente na Galiza para os bens de consumo duradeiro (+60,9%), seguido dos bens de consumo (+21,5%), os bens de consumo non duradeiro (+19,3%), os bens intermedios (+8,6%) e a enerxía (+2,6%). Só mingua a produción de bens de equipo en comparanza con 2020 (-1%). No que atinxe á variación mensual, porén, o IPI de decembro de 2021 caeu 2% a respecto do mes anterior, mentres no Estado repuntou 2,7% neste mesmo período. Isto debeuse, fundamentalmente, ao descenso da produción enerxética (-14,1%) e de bens de equipo (-13,4%).


Summary: Negredo fendeu até tres veces a feble malla defensiva do Celta. O combo de Abel nunca estivo no partido. Non tivo o comportamento dunha equipa que, de ter sumado os tres pontos en xogo, tería abandonado a zona de descenso.

O Sevilla non é calquera cousa, nomeadamente na súa vangarda. Futbolistas como Navas ou Negredo son dos que fan a diferenza. Navas foi o propietario absoluto da banda esquerda. Negredo é un deses 9 que apenas se dan xa no fútebol. Tipos que apenas precisan nada para golear. O Celta deulle moito máis que nada. Demasiadas facilidades para a sociedade que forma co eléctrizante Navas. Non comezou mal o xogo para o Celta que na primeira media hora se achegou con perigo á baliza rival. Só un problema: non a furou. Sen definición non se pode andar con solvencia nesta categoría. Todo o contrario que o Sevilla. Nos primeiros 40 minutos chutou 3 veces entre os tres paos. O botín, espléndido: dous goles de Negredo e unha moi boa intervención de Javi Varas. O 2-1, produto dunha combinación entre Aspas e Augusto, foi unha miraxe. En realidade, o Celta nunca tivo a tensión suficiente para inquietar o Sevilla. Após o intervalo, Navas botouse a equipa ás súas esguías costas. O carril esquerdo sevillista foi para el unha autoestrada libre de portaxe. O 3-1, alén do máis, chegou nun agasallo de Javi Varas, que hoxe podía ter escusado vestirse de curto. O Celta continúa, portanto, en descenso. A súa folla de servizos fóra de Balaídos é sinxelamente deprimente e fai moi difícil ser optimista a respeito do futuro da equipa. Despois do 3-1 desatouse o furacán Negredo. O Celta caeu e mantén a súa xeira de resultados negativos fóra de Balaídos (no que vai de liga só gañou en Zaragoza). E o calendario por diante do combo vigués, que fica a 2 pontos da liña de salvación, é verdadeiramente estarrecedor. O próximo encontro, 10 de Marzo, na casa, contra o Madrid de CR7.


Summary: O semanario de 32 páxinas que se publica os sábados con Nós Diario percorre neste número un tesouro agochado: o mural do Eume. Falamos con Tamara Canosa, directora de Liberto, a primeira montaxe de Marelas Producións; e coñecemos sobre Bernardo Bargo, emigrante galego, anarquista, desconforme.

No corazón das fragas do Eume, seguindo a ribeira do río no límite dos concellos de Monfero e A Capela, atópase unha das obras máis singulares e descoñecidas da arte moderna, preservada discretamente no interior dunha hidroeléctrica construída a mediados do século pasado nas proximidades da antiga central de Ventureira. Se penetramos na sala de turbinas descubriremos o gran mural que o pintor, escultor e deseñador José María de Labra concibiu para ese emprazamento específico no ano 1960, coincidindo coa inauguración da nova instalación. Labra Suazo foi un dos máis importantes creadores de arte abstracta do século pasado, naceu na cidade da Coruña en 1925. Desta obra falamos na reportaxe 'Forma e forza, o mural da central do Eume', de Antonio S. Río Vázquez. Tamara Canosa é a directora de Liberto, a primeira montaxe de Marelas Producións, cun elenco formado por Rocío González, Cris Iglesias e Lucía Aldao. A obra foi quen de situarse na primeira liña de saída dos Premios María Casares, aspirando a sete galardóns entre os que están os de mellor espectáculo, dirección, actriz principal e secundaria e música orixinal. Posibelmente unha sorpresa para unha obra dura, que conta a historia dunha nai que recibe a noticia de que o seu fillo nacerá con danos cerebrais irreparábeis e que enfronta a certeza de que o mellor que lle pode suceder é morrer. Manuel Xestoso conversa con ela (Tamara Canosa, o risco é o éxito) neste número do Sermos Galiza. "Fago o teatro que a min me gustaría ver ou investigo nas cousas que me preocupan: sobre o que teño claro, non me interesa facer teatro". Eliseu Mera tráenos a Bernardo Bargo Gómez, un emigrante galego que foi no inicio do século XX unha persoa moi coñecida entre as policías de varios países de Iberoamérica. A súa rebeldía confrontárao coa sociedade do tempo en que viviu. Primeiro como un home humilde que cometía pequenos delitos; máis adiante como rebelde consciente e militante anarquista. En todo momento e lugar, un desconforme, un inadaptado. "Aínda que Bernardo Bargo Gómez é un completo descoñecido na súa terra, en tempos as forzas de policía, a opinión pública, e mesmo unha parte da comunidade científica de Iberoamérica, tiveron noticia do seu tránsito por Arxentina, México e o Brasil". O Colectivo Xea proponnos un percorrido a pé pola beira norte da ría de Ares, un tramo de cantís en granitos, xistos e lousas coas formacións típicas deste tipo de rochas que acadan en varios puntos máis de 50 metros de altura. Un roteiro sorprendente, duns 15 quilómetros, e de dificultade media. Pra anotar na axenda para cando remate o confinamento. Mais Sermos Galiza non remata aquí. Oito paxinas para coñecer, debulla, gozar e sorprendernos con propostas e proxectos literarios,musicais, auidiovisuais ou de gastronomía da man de Mario Regueira, Inma Otero, Andrés Díaz, Mauro Borrazás, Andrés Castro, Mercedes Espiño e Vide Vide!


Summary: Pide Feixoo que rectifique para reverter a situación "kafkiana" do concello de Ourense.

O secretario xeral do PSdeG, Gonzalo Caballero, acusou hoxe ao PPdeG de ser o "bastón" que mantén na alcaldía de Ourense a Gonzalo Pérez Jácome. O socialista cualificou a situación de "kafkiana" e "esperpéntica", e insistiu en que a única solución é unha moción de censura contra o actual rexedor, que actualmente conta só con dous concelleiros. "Nunca quixeron sacar a Jácome nin levar adiante a moción porque prefiren que a cidade siga vivindo no caos", expuxo. Caballero tamén criticou a mudanza na opinión das populares a respecto da figura de Pérez Jácome nas últimas datas. "Aqueles que dixeron que era un alcalde impresentábel e que tiña que dimitir porque levaba Ourense a unha situación límite, hoxe queren volver ao Goberno con el", lamentou. O socialista reclamou ao líder do PPdeG, Alberto Núñez Feixoo, que "rectifique a situación de inestabilidade que está a provocar [Jácome] en Ourense, e que non dea marcha atrás". Por outra banda, Caballero aproveitou a súa visita á cidade das Burgas para reivindicar o papel do PSdeG na defensa do municipio: "As socialistas defendemos Ourense fronte a un Goberno da Xunta que se esquece das ourensás", expresou.


Rogelio Martínez estaba acusado de fraude en fondos europeos por certificar unha obra non realizada, pero o tribunal considera que non se demostrou que cumprise coa súa obriga de verificar o destino dos cartos e polo tanto que estaba a asinar unha falsidadeA Audiencia Provincial de Ourense vén de absolver a Rogelio Martínez, home de confianza de Feijóo en Ourense e delegado da Xunta en Ourense entre 2009 e 2015, cando xa estaba imputado, e outras dez persoas, dos delitos de prevaricación, malversación de fondos públicos e falsidade documental polos que estaban acusados por certificar como realizada unha obra que non se fixo, uns feitos que chegaron a xuízo 20 anos despois de producirse. A Audiencia considera probado que a obra executada non se corresponde coa prevista cando obtivo fondos europeos, pero absolve os acusados por falta de probas suficientes como para consideralos autores de delitos por eses feitos. O tribunal chega a dicir que Rogelio Martínez non cumpriu coa súa obriga de supervisar o destino dos fondos e polo tanto non se lle pode acusar de ser coñecedor de que estaba asinando unha falsidade ao certificar que a obra si se fixera. "O incumprimento destas obrigas xera un marco de responsabilidade distinto ao cuberto polo tipo penal de falsidade que é obxecto de imputación", di a sentenza, sen precisar os xuíces se ese outro "marco de responsabilidade" é o político."Resulta palmario, como se acreditou na proba practicada, e recoñecen os mesmos acusados, que as obras non se realizaron conforme ao proxectado", di a AudienciaRogelio Martínez era alcalde da Arnoia e como tal presidente do grupo de acción local Ceivam cando en 1999 un empresario pediu a esa entidade unha subvención para construír unha planta de biomasa no marco dun programa sufragado con fondos comunitarios. O proxecto tiña un orzamento duns 13 millóns das daquela pesetas, algo menos de 80.000 euros, e a subvención acadaba a metade do mesmo. En 2006, coa Xunta en mans do bipartito, o BNG denunciou que a obra non se executara segundo o previsto senón que só se reconstruíra un galpón, pero que Martínez certificara igualmente os traballos non realizados. Tras un longo proceso de dilacións, arquivos e reaperturas do procedemento, no que a Asociación para o Progreso do Ribeiro, ligada ao PSdeG, quedou como única acusación, Martínez foi xulgado a comezos deste mes de xuño. "Resulta palmario, como se acreditou na proba practicada, e recoñecen os mesmos acusados, que as obras non se realizaron conforme ao proxectado", di agora a Audiencia, que engade que "non se puido acreditar en autos de forma directa" que Martínez e os seus compañeiros na xestión de Ceivam "tivesen coñecemento real das obras realizadas. Feito que foi negado polos acusados que non se puido acreditar testificalmente ou a través doutro medio indiciario"."O incumprimento destas obrigas xera un marco de responsabilidade distinto ao cuberto polo tipo penal de falsidade que é obxecto de imputación", sinala a sentenzaNesa liña, a Audiencia considera que existía por parte de Ceivam a "necesidade de verificar un control previo ao pagamento da subvención, e polo tanto o coñecemento da disfunción entre ambas realidades (proxecto e realidade material)", pero engade que "unha cousa é o marco obligacional que asumen os integrantes do órgano de xestión na administración do diñeiro público [Martínez e os seus compañeiros], e outra cousa distinta é o grao de cumprimento desas obrigas". A Audiencia salienta que "ningunha proba se verificou que evidencie que se deu cumprimento a esa obriga e polo tanto se era coñecedor que se verificara unha obra distinta á proxectada". Isto é, non se pode dicir que Martínez asinase falsamente o certificado de que a obra estaba feita porque non se pode probar que cumprise coa súa obriga de verificar o destino dos cartos.Para a Audiencia "o incumprimento destas obrigas xera un marco de responsabilidade distinto ao cuberto polo tipo penal de falsidade que é obxecto de imputación". Porén, a sentenza non aclara cal sería ese outro "marco de responsabilidade" a aplicar a Martínez polo seu incumprimento.


Summary: Novo incremento na electricidade. Un aumento que prexudica Galiza, malia ser un territorio produtor. Trátase dunha suba de 16 euros por cliente que contrasta cos menos de 50 céntimos de incremento que van pagar en territorios como Madrid, Andalucía, Catalunya ou Valencia.

O BOE publicou a Orde TEC/271/2019 que estabelece os suplementos territoriais en diferentes territorios en relación ás peaxes de acceso de enerxía eléctrica do exercicio 2013, e establece o procedemento de liquidación dos suplementos territoriais. Unha orde pola cal Galiza, potencia produtora de enerxía, vai ter que pagar a suba da luz máis cara de todo o Estado español: a luz vai subir na Galiza unha media de 16 euros por cliente para compensar as eléctricas polos impostos autonómicos que pagaron. A factura desta compensación para Madrid -que non produce nin un só megavatio- é de 30 céntimos por habitante. Territorios como Canarias ou Euskadi libran deste recargo. Catalunya e Andalucía fican por baixo dos 50 céntimos por persoa consumidora. As clientas e clientes galegos deben de facer este pagamento para compensar as eléctricas por varios canons autonómicos, como o eólico e o dos encoros. Unha sentenza do Tribunal Supremo de hai cinco anos daba a razón ás eléctricas, que pedían que lle devolvesen o diñeiro pagado por eses impostos. O Tribunal avalou nunha sentenza de xuño de 2014 o dereito das eléctricas a recuperar o pagado en impostos autonómicos. O alto tribunal considera que os impostos autonómicos son un "sobrecusto" que deben asumir as consumidoras e consumidores de cada autonomía para non danar "a unidade do mercado" español. Que Galiza exporte enerxía e soporte os custos desa actividade para acabar pagando o mesmo por ela que en Madrid -que non produce nin ten retornos negativos da actividade- non altera, ao que se ve, a unidade do mercado. Todo o contrario. O BNG xa denunciou no Parlamento o que cualifica de "atraco a man armada". A deputada Noa Presas considera que a orde publicada no BOE confirma "a mentira" de que o Estado ten unha tarifa eléctrica única "porque os galegos e as galegas imos pagar, grazas ao PP, a factura máis alta de todo o Estado. "Pedimos á Xunta que faga valer o acordo impulsado polo BNG o 22 de novembro de 2018 e manter unha posición de país para esixir ao Estado que asuma a contía destes suplementos territoriais vía orzamentos", demandou a nacionalista.


Summary: Foi os ollos da catástrofe a través da fotografía do afundimento, mereceu o Premio Premio Ortega i Gasset, e tamén da protesta cidadá, recoñecida co premio da Plataforma Nunca Máis de Vigo. Como lle pasou a moit@s recoñece que despois do Prestige non todo foi igual.

Como entrou o Prestige na súa vida? Eu estaba en Vigo na inauguración do MARCO, nunha exposición sobre o grupo Atlántica que contaban cunha fotografía miña. Recibín varias chamadas da redacción comentando que había un petroleiro perto de Muxía nunha situación moi complicada. Ao día seguinte púxenme co tema e seguín todo o proceso. Como saca a coñecida fotografía do afundimento? Lembro que ás 8:40 escoito na radio que o 'Prestige' se parte en dous. Conseguín unha avioneta, a única de dous motores en Alvedro, e tras unha hora de viaxe chegamos ao lugar. Fixen a fotografía a través da fiestra pechada e ao volver xa tiña chamadas de moitos medios: era unha exclusiva mundial. A armada do exército fixo máis fotografías que logo distribuíra EFE. Chego a tardar algo máis e non a fago. Logo chegaría Reuters nun helicóptero e fixo a última antes de afundirse de todo. A axilidade na previsión é o que nos permite termos unha noticia. Fun consciente que estabamos asistindo a algo nunca visto en Galiza Non é a primeira fotografía súa relacionada cunha protesta ecolóxica... O slogan de Nunca Máis naceu cando afundiu o Mar Egeo. Daquela fixera unha fotografía case aérea desde un rañaceos da Coruña e tamén se empregou nas manifestacións de protesta. É un orgullo mais eu prefería que non existisen, deste xeito non existiría a contaminación. Seguindo a protesta fixo o libro "No país de Nunca Máis"... Fun consciente que estabamos asistindo a algo nunca visto en Galiza: unha toma de conciencia contra unha desfeita ecolóxica e contra unha actitude de goberno moi desprezativa cara a Galiza. O grao de mobilización foi incríbel. A primeira manifestación do Obradoiro encheuse varias veces e con chuvia! Decidín facer unha crónica, levantar acta visual de todo o que sucedía para que quede na posteridade. Argallei o libro. Fun a Bruxelas, a Madrid e outras pola miña conta. Interesábame o movemento social. Interesábame Nunca Máis. Como ves ese movemento dez anos despois? Queda a idea de que o pobo galego non é tan submiso como ás veces se di. Non esquezamos que, tanto polo autonomismo como pola democracia en España, Galiza non foi vangarda mais podemos dicir que si o foi na loita ecolóxica e medioambiental. Queda unha sensibilidade na poboación e para os gobernos a idea de que xa non van poder ter o desprezo que tiveron eses días.


Summary: Reminiscencia mestura ciencia ficción, thriller de acción e cine negro, co apolíneo Hugh Jackman como cabeza de cartel

Debutar na dirección de longametraxes cun filme como Reminiscencia, que mestura ciencia ficción, thriller de acción e cine negro, co apolíneo Hugh Jackman como cabeza de cartel, non debe ser nada doado en Hollywood, e se se trata do debut dunha muller... peor aínda. De feito, Lisa Joy, malia estar recoñecida polo mundiño por ser unha das creadoras da portentosa serie Westworld, xunto Jonathan Nolan, pensou en presentar o seu guión ás produtoras cun alcume masculino co gallo, segundo ela, "de ter máis oportunidades" xa que o campo da ciencia ficción semella reservado aos homes pois apenas hai mulleres referentes neste xénero. Joy pode cambiar o conto con este prometedor debut. Reminiscencia (Reminiscence) / Lisa Joy / EUA / 2021 / 116 min. Situada nun futuro próximo no que as mareas inundaron Miami converténdoa nunha Venecia nocturna de cristal e ferro na que os cidadáns dormen de día e fan vida pola noite, Jackman, tamén narrador, interpreta un tipo especializado en recuperar lembranzas a través dunha máquina de recordos xunto a súa axudante Watts (Thandiwe Newton). Un día chega Mae (Rebecca Ferguson), unha misteriosa e atractiva cliente pola que sente un interese máis aló do profesional. Pero nada é o que parece. A historia non é moi orixinal mais logra saír airosa por unha estimulante mestura entre clásicos do xénero aos que homenaxea (de Blade Runner a Orixe pasando por Días estraños), chiscadelas cinéfilas (a Vértigo ou A viaxe de Chihiro, por exemplo) e unha trama de pistas e ambientes sórdidos á altura das novelas de Raymond Chandler ou Dashiell Hammett. Conta cun impresionante deseño de produción e uns efectos especiais adaptados perfectamente á historia, nin espectaculares nin exiguos. O elenco está máis que aceptábel, cunha Newton e Ferguson estupendas e unha evolución aos infernos do personaxe principal ben transitada. Os secundarios cumpren a súa función, destacando Daniel Wu, coma xefe da mafia, Cliff Curtis, un poli corrupto, e Mojean Aria, o fillo do cacique da cidade. Ten esa particularidade de que ningún sobra. Todas as persoas que aparecen teñen un peso na historia. Algo que pode incomodar pola súa precisión/casualidade mais que encaixa neste tipo de filmes no que descubrir o que pasa é o quid da cuestión. Lisa Joy non só consegue un excelente neo-noir de ciencia ficción, para deleite das fans do xénero e do gran público en xeral, senón que tamén pode converterse nun referente ao abrir camiño para moitas mulleres que están creando neste campo, ou que non crean porque pensan que non as van tomar en serio.


Summary: A sección segunda da audiencia luguesa pondera o "papel relevante" na "trama" Pokémon do ex edil e antigo asesor de Conde Roa para mantelo en prisión

Ángel Espadas seguirá no cárcere. A sección segunda da Audiencia Provincial de Lugo desestimou este luns o recurso interposto polo que fora edil do PP de Santiago e xefe de gabinete do ex alcalde da cidade, Gerardo Conde Roa, contra o auto da xuíza Pilar de Lara que o enviou a mediados de febreiro a prisión provisional, comunicada e sen fianza no marco do caso Pokémon.. A sala considera que existe a posibilidade de que o antigo concelleiro, excluído das listas do PP en 2011 tras ser interceptado ebrio e durmido ao volante do seu coche, tente escapar no caso de quedar en liberdade. A Espadas impútanselle presuntos delitos de "utilización de información privilexiada, suborno e tráfico de influencias" na vertente da Pokémon coñecida como Manga. En opinión da audiencia luguesa "as elevadas penas que levan aparelladas os delitos que se lle imputan evidencia un risco de fuga", risco que "pretende" evitar "a medida de prisión adoptada", sinalan. Pero o xulgado non ten só en conta a eventual fuga, senón tamen que Espadas puidese entorpecer a operación xudicial e policial en marcha contra a suposta rede de fraude en concesións públicas. "A actuacións atópanse declaradas secretas" e están "en marcha diversas investigacións que poderían verse frustradas no suposto de que o recorrente estivese en liberdade", informa a Audiencia. Así, "cando menos de momento, procede manter a situación de prisión que agora se recorre". Isto sucede "esencialmente polo papel relevante" que o ex asesor da Alcaldía compostelá "ostenta na trama que se investiga". A sala mantén a Espadas en prisión polo "papel relevante que ostenta na trama que se investiga" Espadas foi detido o pasado 14 de febreiro no inicio da operación Manga, nunha xornada na que tamén foi prendido Albino Vázquez, concelleiro de Seguridade de Compostela que xa abandonou o seu cargo tras quedar en liberdade baixo fianza. Aquel mesmo día tamén foran prendidos un asesor cultural e organizador de eventos próximo ao PP, Jesús Fuentes, e ao xerente da empresa Aquagest en Santiago. Simultaneamente, aquela operación implicara tamén o rexistro da casa de Conde Roa, actualmente imputado no mesmo caso mentres permanece incurso no proceso por presunta fraude fiscal que o levou a dimitir nove meses despois de acceder á alcaldía.


Summary: Unha representación da plataforma deu lectura a un manifesto en contraposición á "farsa" de Feijóo para 'celebrar' un plano que "con cumpre". A oposición non asistiu ao acto oficial organizado pola Xunta.

Unha representación da plataforma cidadá Queremos Galego fixo unha lectura pública do "Manifesto por un compromiso real e efectivo co Plan Xeral de Normalización da Lingua Galega" ás portas do Parlamento de Galiza, un acto co que quixeron denuncir o "cinismo" da Xunta, que organiza un acto oficial para "celebrar" o décimo aniversario do PXNLG poucos días despois de renegar no propio Parlamento do Plan Xeral e rexeitar unha proposición non de lei que o instaba simplemente a aplicar o que fora aprobado por unanimidade dez anos atrás. BNG, AGE e PSdeG non asistiron á recepción oficial en desacordo coa política lingüística da Xunta Para Marcos Maceira, presidente da MNL e portavoz de Queremos Galego, "se a Xunta non respecta a lingua galega, non respecta o pobo galego". A plataforma non estaba convidada á recepción oficial polos dez anos de PXNL, á que si estaban entidades como o Foro Peinador ou a Real Academia Galega. "Covardía" "Que un goberno como o actual monte esta farsa para "celebrar", os incumprimentos e retrocesos do PXNLG é unha humillación e unha burla a todo o pobo galego, ás persoas que falan galego e a aquelas que sen o falaren queren que existan condicións para falalo e transmitilo." indicou Maceira. "Escudarse tras o empresariado que si usa o galego malia as dificultades que impón a propia administración só demostra a covardía da SXPL". Alonso Montero criticou ás institucións que converten o galego nunha lingua "litúrxica" A poeta Marta Dacosta en representación da Asociación de Escritoras e Escritores en Lingua Galega, a técnica de normalización Queca Carballo, en representación da Coordinadora de Traballadores/as de Normalización da Lingua, a actriz Isabel Risco, o músico Mini, integrante d'A Quenlla, Goretti Sanmartín do BNG, Anxo Louzao en representación da CIG-Ensino, Marián Muíño en representación de APRADOGA (Asociación de profesionais da rama artística da dobraxe de Galicia), Lucía Veciño en representación de Galiza Nova, e Marcos Maceira, presidente da Mesa e portavoz de Queremos Galego, leron este manifesto antes de entregalo no Rexistro da Cámara galega dirixido a todos os grupos parlamentares. Coa entrega deste manifesto, Queremos Galego exixiu aos grupos parlamentares e especialmente ao Goberno da Xunta que retorne ao consenso de 2004 e cumpra coa obriga de potenciar a lingua galega e a Posta en marcha inmediata das medidas contempladas no PXNL, entre outras. 'Plantón' da oposición A oposición non asistiu á recepción oficial por entender BNG, AGE e PSdeG que é unha "tomadura de pelo" que o goberno presuma de potenciar e protexer o galego cando a súa práctica é a contraria. Quen si estivo nesa recepción foi o presidente da Real Academia Galega, Xesús Alonso Montero, quen na súa intervención criticou duramente o papel das institucións, que fan do galego unha lingua "litúrxica".


Summary: O Tribunal Constitucional vén de suspender a aplicación do euro por receita en Madrid, após admitir o recurso de inconstitucuonalidade do goberno español contra o copago

O Tribunal Constitucional suspende o euro por receta tras admitir o recurso presentado polo Goberno contra este cobro que a Comunidade de Madrid ten en vigor desde o 1 de xaneiro. A decisión prodúcese días despois de que este mesmo órgano fixese o mesmo en Catalunya. A decisión obriga a non cobrar polas prescripcións médicas durante un periodo de cinco meses. O goberno central decideu presentar recurso de inconstitucionalidade por entender que a Comunidade de Madrid atribuíase competencias que non lle corresponden. Desde o executivo autonómico madrileño, o seu presidente, Ignacio González, xa afirmou que "acatará de inmediato" a decisión do TC, mais deixou caer que ao perder esta fonte de ingresos, a comunidade podería ter que facer fronte a novos recortes no eido da sanidade.


Summary: As plataformas antidesafiuzamentos e de afectados pola hipoteca presentan a iniciativa que pide modificar a lei de Vivenda e Solo e crear unha nova que paralice os desaloxos, instaure o aluguer social como alternativa e permita expropiar as vivendas baleiras dos bancos.

As diferentes plataformas antidesafiuzamentos e de afectados pola hipoteca de Galicia presentarán este martes a Iniciativa Lexislativa Popular (ILP) contra os desaloxos. Logo de meses de contactos e xuntanzas, as organizacións levan á Cámara unha protesta que chega tras o éxito -e posterior rexeitamento por parte do PP- da ILP que aterrou no Congreso dos Deputados co apoio do millón e medio de sinaturas presentadas pola PAH. A ILP pide modificar a lei de Vivenda e Solo e crear unha nova que paralice os desaloxos, instaure o aluguer social e permita expropiar as vivendas baleiras aos bancos O propósito dos diferentes colectivos contra os desaloxos é proxectar a nivel autonómico o problema da vivenda e "sobre todo e especialmente da vivenda desocupada e do aluguer social", explican. O obxectivo: a modificación da actual lei de Vivenda e Solo de Galicia e a creación dunha nova norma que "vaia na liña das actuais leis de Navarra e, sobre todo, de Andalucía", ademais da "paralización inmediata dos desafiuzamentos", a instauración do "aluguer social na vivenda habitual" e a opción de embargar as vivendas que os bancos manteñen baleiras e pechadas. As plataformas lembran que, "malia o silencio administrativo", os desafiuzamentos seguen a ser unha realidade en Galicia e recordan que o Consello Xeral do Poder Xudicial alertou dun incremento dos desaloxos, un "grave problema habitacional" que no país mínguase un chisco "polo colchón familiar e a especial configuración da vivenda". As plataformas lembran que "a Xunta ten plenas competencias para modificar o marco lexislativo na problemática xeral da vivenda" A presentación desta ILP aposta por reabrir o debate en Galicia logo de que o Goberno do PP rexeitase no Congreso a proposta apoiada por máis de medio millón de sinaturas e a maioría da oposición e que solicitaba a "dación en pagamento retroactiva e a fin dos desafiuzamentos". Os impulsores traen agora a iniciativa ao Hórreo "porque a Xunta ten plenas competencias para modificar o marco lexislativo na problemática xeral da vivenda" e tamén porque os últimos datos indican que case o 20% das vivendas do país están baleiras e porque a vivenda é un dereito recoñecido na Constitución que na práctica só é considerada "un simple ben de consumo suxeito ás leis do mercado". Así, na ILP as plataformas antidesafiuzamentos e de afectados pola hipoteca reclaman que se modifique actual Lei do Vivenda e Solo de Galicia do 2012 en tres puntos. Solicitan modificacións lexislativas que permitan embargar ás entidades bancarias as vivendas das persoas que están sendo desafiuzadas e que estas se oferten en réxime de aluguer social. Ao tempo, piden á Xunta "a inmediata paralización dos desafiuzamentos en Galicia e o aluguer social na vivenda habitual". Tamén reclaman a expropiación das vivendas baleiras en mans da entidades financeiras e da Sareb. "Aínda que o artigo 33 da Constitución consagra o dereito á propiedade privada, establecendo que se trata dun dereito cuxo contido vén delimitado pola súa función social, a Constitución non tutela, xa que logo, usos antisociais do dereito de propiedade". As PAHs e os grupos de Stop Desafiuzamentos piden o apoi da sociedade civil á ILP e convocan a unha concentración ante o Parlamento As PAHs e os grupos Stop Desafiuzamentos de Galicia fan un chamamento á sociedade civil, aos partidos de esquerda e nacionalistas, aos sindicatos e ás organizacións sociais para que apoien esta proposta de cambios lexislativos. Ademais, tamén chaman aos movementos sociais galegos e á cidadanía compostelá para que acuda mañá martes 18 ás 11.30 á entrada do Parlamento "en apoio da ILP". As diferentes plataformas son conscientes de que a maioría absoluta do PP en Galicia fai "case imposible" que a ILP sexa aceptada, pero a iniciativa vai moito máis aló dese resultado final. "Queremos lanzar unha mensaxe, a de que non pode haber casas baleiras mentres se está a desafiuzar a xente e hai unha clara emerxencia social e habitacional", explicaba a Praza Adolfo Telmo, voceiro da PAH de Vigo-Tui, que aclara que é "unha carreira de fondo e de concienciación". "Queremos que o programa sexa asumido polos partidos da oposición, porque pensamos tamén no futuro e en promover un cambio e ofrecer, a partir da lei, unha saída a todas as familias en dificultades", engade.


Summary: A audiencia da TVG está a caír en picado. No mes de Marzo, e por vez primeira na historia, o seu share no total día baixou dos dous díxitos, até ficar no 9,8%. A oposición atribúe a queda ao endurecimento do control gubernamental sobre a liña editorial dos informativos.

A deputada do BNG Montse Prado inquiriu ao director xeral da CRTVG, Alfonso Sánchez Izquierdo, a respeito da perda de espectador@s da televisión pública galega rexistada nos primeiros 3 meses de 2013. A parlamentar do Bloque ligou a "deserción da audiencia" á "redución orzamentaria" que a Xunta de Galiza aprobou a respeito da entidade e á "instrumentalización" informativa que a dirección da compañía exerce sobre as novas emitidas na televisión pública. Os grupos da oposición ilustraron as denuncias con exemplos diversos en que a televisión de Galiza "oculta" informacións relevantes e emprega outras para transmitir "información nesgada". O deputado da Alternativa Galega, Juan Fajardo, denunciou en comisión parlamentar que a TVG non cobrise "a masiva manifestación" decorrida en Monforte en contra da área sanitaria única. Cuestión que para Alfonso Sánchez Izquierdo se debía a "unha sucesión de erros profesionais" mais non "cos criterios" da compañía. "Seis días despois", apuntou o parlamentar de AGE, a cadea pública tampouco recolleu a mobilización convocada en Pontevedra pola plataforma SOS Sanidade Pública. En troca, acrecentou Montse Prado, a entidade emite "publirreportaxes" sobre "un médico antiabortista dos EUA" ou recolle os peches organizados nos centros de ensino en Madrid e "non se informa" dos convocados "pola Plataforma galega en defensa do ensino público". "Nunha tele pública non se pode facer o que están a facer", denunciou Fajardo ao tempo que acusou Sánchez Izquierdo de actuar como "un comisario político". O director xeral da CRTVG rexeitou que a perda de cota de pantalla --no mes de Marzo por vez primeira baixou, no total día, do 10% de share, até se situar no 9,8%-- "teña a ver directamente co enfoque informativo ou a redución orzamentaria" e liga a queda de audiencia á existencia de novos soportes como a televisión online. "A dirección xeral non interfire na liña informativa nin no enfoque deste ou doutro asunto"As denuncias sobre a manipulación informativa na TVG sucédense día a día. Traballador@s da compañía e sindicatos veñen alertando das presións e interferencias do Partido Popular na fixación da liña informativa ou mesmo da escolla dos contidos que son emitidos na televisión pública. "Os casos de corrupción en que os imputados son do PP siléncianse e se os imputados son do PSOE saliéntanse máis veces mesmo das necesarias", afirmou Raquel Lema, presidenta do Comité interempresas da CRTVG en declaracións a Sermos Galiza. Desde o Bloque, a deputada Montse Prado criticou con dureza o tratamento informativo que a canle pública --a única en Galiza-- outorgou á comparecencia parlamentar do presidente da Xunta con motivo da súa relación co narco arousán Marcial Dorado. Para a nacionalista --que entendía necesaria a súa retransmisión en directo pola "espectación lóxica" xerada "polo contido das fotos" na imprensa nacional e internacional-- a presentación dos acontecementos na TVG "poderá chamarse de todo menos imparcial". Neste senso, a deputada do Bloque facía fincapé no uso "partidista" da televisión pública para atacar os portavoces da oposición mesmo se iso supuña achegar información falsa ou errada. "Ao servizo de quen está a TVG?" perguntoulle Prado a un director xeral que negou en todo momento a interferencia da dirección na "liña informativa" ou no "enfoque" dos asuntos de actualidade. Sánchez Izquierdo non perdeu a oportunidade de acusar os grupos da oposición --e nomeadamente ao BNG-- de seren @s que defenden "unha visión claramente política da información". "Temos que concibir os medios doutra forma e afastalos do debate político", teimou Sánchez Izquierdo perante as denuncias dos grupos da oposición que acusaron á dirección xeral de ocultar "a metade da poboación" e a "realidade" que se está a viver na Galiza. "Teñen esquecida a encomenda de ser un servizo público", sentenciou a parlamentar do BNG.


Summary: Donetsk aposta en superar o actual marco ucraíno constituíndo un novo Estado, Malorrusia, que integraría as rexións que fan parte arestora de Ucraína e tamén as dúas repúblicas populares do Donbás, xurdidas pola ruptura co goberno golpista de Kiev.

Após tres anos da guerra civil na Ucraína, con máis de 10 mil mortes e provocada polo goberno golpista de Kiev que, apoiado en forzas de extrema dereita e co amparo das principais potencias occidentais, iniciou unha vaga de violencia e represión, desde a República Popular de Donetsk (RPD), na rexión do Donbás, vén de se proclamar a constitución dun novo Estado, Malorrusia. A "pequena Rusia" non tenciona fragmentar a actual Ucraína, senón que se presenta como a súa sucesora. Así o defendeu Alexandr Zajárchenko, líder da RPD, quen xustificou a decisión adoptada por unanimidade o pasado día 18 por representantes de todas as rexións ucraínas, diante da situación de caos provocada, na súa opinión, polo goberno de Kiev e que tería convertido Ucraína nun "estado falido". "O réxime de Kiev non é quen de acabar coa guerra civil. Propoñemos estabelecer o Estado de Malorrusia, un Estado novo e independente para un período de transición de até tres anos", proclamou Zajárchenko. Unha transición que decorrerá. de acordo coa declaración política da RPD, nun marco de 'estado de excepción', por causa do "grave estado económico do país, o posíbel caos e desintegración e a posibilidade de que se desate unha guerra de todos contra todos". "Nós, representantes da antiga Ucraína, anunciamos a creación dun novo Estado, herdeiro legal de Ucraína. Concordamos en que o novo Estado se chamará Malorrusia, xa que a denominación de Ucraína está desacreditada. A capital de Malorrusia será a cidade de Donetsk", recóllese na acta constitucional do novo Estado. Malorrusia, cuxa Constitución terá de ser ratificada a través de referendo popular, organizarase sob a fórmula dun "ente federativo con ampla autonomía". O novo Estado definirase como "plurinacional" e para alén dos dous idiomas oficiais –-o malorruso e o ruso-- respeitará as linguas rexionais. Para a posta en marcha da Asemblea Constitucional promoverase a elección de representantes en todas as rexións da actual Ucraína, agás Crimea, reincorporada desde marzo de 2014 na Federación Rusa por decisión popular. [Poder ler a información íntegra no número 256 de Sermos Galiza, á venda na loxa e nos quiosques habituais]